Rêxistinanê HDPyî yê Şirnexî û Mêrdînî destbendkerdişê 10 avûkatan, muwekîlan, 12 gardîyanan û Hemşaredara Cizîre Bêrîvane Kutluya ke herinda ci de qeyûm ame tayînkerdene şermezar kerdî.
Rêxistinan bînaya HDPyî ya de eşkerayîye kerde. Wekîlê HDPyî yê Şirnexî Hasan Ozguneş, Hemşaredarê Sîlopî Adalete Fîdan, Suleyman Şavluk, îdarekarê HDPyî tewrê eşkerayîye bîyî.
Hemsereka HDPyî ya Cizîre Gulere Tunç wina qisey kerd: ''Îqtîdaro faşîst AKP-MHP vera partîya ma bi bêusûlîye destbendkerdişan dewam keno.'' Gulere îfade kerd ke vizêr kesê ke rîyê înan de maske estbî eşt keyeyê Bêrîvane Kutlu ser û bi kelemçeyê peykî û heqaretan a dest bend kerde.
Gulere vat: ''Bêrîvan Kutlu îradeya şarê ma yo. No hêriş şexsê Bêrîvan Kutlu de vera şarê Cizîre ame kerdene. Ma bi qerardarîya xo têkoşînê xo dewam bikerê. Hêrişî nêeşkenî bikerê ke ma têkoşînê azadîye yê cinîyan ra fek vera bidê. Ma hêrişê vera Hemşaredara ma Bêrîvane Kutlu qet qebul nêkenê û şermezar kenê. Cade hemşaredara ma bêra veradayene.''
Wekîlê HDPyî yê Şirnexî Hasan Ozgunuşî zî vat: ''Nê destbendkerdişî huqûqî nîyê. Îqtîdar pê keyfê xo huqûq xebitneno. Teda, destbendkerdişî û tepiştişî nêeşkenê ma têkoşînê ma ra apey bigêrê. Embazê ma ganî cade bêrê veradayene.''
